La coalición Bloque por Asturies-UNA, al traviés de la so portavoz, Yolanda Huergo, volvió a reivindicar la necesidá d'un organismu públicu que xestione los derechos d'autor. Según Huergo, «tanto la opaca xestión de la entidá como la so nula sensibilidá a munches de les demandes de los artistes más modestos y la música popular,  yá la desllexitimó na xestión de los derechos d'autor, menos pal Gobiernu de Zapateru y los artistes más beneficiaos por esta xestión, hasta'l puntu de ver cómo'l canon dixital, patrocináu pola SGAE col beneplácitu de la Ministra, declarólu illegal parcialmente la xusticia europea».    Yolanda Huergo recordó que'l so «programa electoral proponía la creación d'una entidá pública que xestionara los derechos d'autor n'Asturies» por cuenta del calter «abusivu y monopolísticu» de la SGAE y «por entregar  a una sociedá privada una xestión que tien que ser pública, como socede n'otros países europeos». Bloque por Asturies-UNA recuerda qu'antes «del actual escándalu de la SGAE qu'implica a importantes directivos, como ye Tedy Bautista», yá s'entrugaben «ónde diben los 348 millones d'euros de beneficios del año 2010, lo que suponía una medría del 5,80 % de los mesmos respecto al 2009».     La portavoz de Bloque por Asturies-UNA recordó les palabres de Rafael Palacios, que consideró que ye posible  cambiar la llexislación pa crear esta nueva figura, «con una xestión tresparente, con tarifes democrátiques y que los sos beneficios repercutan en sofitu de la música y de la cultura feches n'Asturies». Pa Bloque por Asturies y Unidá Nacionalista Asturiana ye necesario «abrir un debate sobre una xestión pública de los derechos d'autor, onde tengan voz tolos implicaos na xestión cultural dende'l principiu, onde prime la tresparencia y acabe'l monopoliu y opacidá de xestión actual». Per otra parte, el Gobiernu  de Zapateru agora da marcha atrás y decide anular el canon dixital. Al parecer, la resolución lleva pesllada dellos díes y lo único que queda saber agora ye cuándo van anuncialo depués de qu'españara l'escándalu de la SGAE.